KIRJALLINEN KYSYMYS E-1945/02

esittäjä(t): Mihail Papayannakis (GUE/NGL) komissiolle

(3. heinäkuuta 2002)

Aihe: Matkapuhelinten käytön terveysvaikutukset

Suomen säteilyturvakeskuksen tutkijoiden suorittamasta tutkimuksesta (joka julkaistiin eurooppalaisessa lehdistössä 20. kesäkuuta 2002) ilmenee, että matkapuhelinten säteily voi aiheuttaa aivojen verenkiertojärjestelmän vaurioita. Erityisesti todettiin, että aivosolujen altistuminen matkapuhelinten säteilylle vahingoittaa aivojen veriaivoestettä, joka estää veressä olevien vahingollisten ainesten pääsyn aivoihin.

Tiedekomitean komission toimeksiannosta tekemän tutkimuksen mukaan, joka koski sähkömagneettisten kenttien, radiotaajuuksien ja mikroaaltosäteilyn mahdollisia vaikutuksia ihmisten terveyteen, ei ole mahdotonta, että ihmisten altistuminen hyvin alhaisten taajuuksien magneettikentille voisi aiheuttaa syöpää. Komissio on maininnut aikaisemmin samasta aiheesta esittämääni kysymykseen (H-0254/00(1)) antamassaan vastauksessa, ettei sillä ole luotettavia tietoja suorasta yhteydestä matkapuhelinten lähettämän säteilyn tason ja mahdollisten terveysvaikutusten välillä. Kuinka komissio arvioi näitä uusia tietoja ja mitä toimia se aikoo ehdottaa kuluttajien suojelemiseksi?

(1) Kirjallinen vastaus 11.4.2000.

Philippe Busquinin komission puolesta antama vastaus

(20. elokuuta 2002)

Parlamentin jäsenen mainitsemasta tutkimuksesta kirjoitettiin Suomen lehdistössä jo huhtikuussa 2002 ja muun Euroopan lehdistössä kesäkuussa 2002. Tällöin kerrottiin, että Suomen säteilyturvakeskuksen (STUK) tekemässä tutkimuksessa oli saatu selville, että ihmisen solujen altistaminen tunnin ajan matkapuhelinsäteilylle aiheutti reaktion, joka syntyy yleensä ainoastaan solujen vaurioituessa. Esitettiin myös, että ihmisen soluissa tapahtuneet muutokset voisivat estää ihmisen aivoja haitallisilta aineilta suojelevan nk. veri-aivoesteen toimintaa ja että toistuva säteilyaltistus pitkän ajanjakson aikana voisi aiheuttaa terveysvaaran ja vaurioittaa aivokudosta.

Tutkimus on osa hanketta, jolle on myönnetty rahoitusta tutkimusta ja teknologista kehittämistä koskevan yhteisön viidennen puiteohjelman Elämänlaatu-toimintakokonaisuuden avaintoiminnosta Ympäristö ja terveys. Hanke on nimeltään Reflex (Risk evaluation of potential environmental hazards from low-energy electromagnetic field exposure using sensitive in vitro methods), ja se on määrä saada päätökseen elokuussa 2003. Vasta tällöin on mahdollista tehdä lopullisia johtopäätöksiä ja ehdottaa aiheita jatkotutkimusta varten.

Saadakseen selvyyttä asiaan komissio on ollut yhteydessä STUKiin (tutkimusjohtaja Sisko Salomaahan) ja Reflex-hankkeen koordinaattoriin, professori Adlkoferiin (VERUM Foundation). Tässä yhteenveto saaduista vastauksista:

Tutkimus ilmestyi tieteellisessä julkaisussa (Differentiation) kaksi kuukautta sitten. Kysymyksessä on soluviljelmillä tehty in vitro -tutkimus. Käytetyt solulinjat olivat ihmisen endoteelisoluja (verisuonten sisäpinnan soluja). Kun solut altistettiin in vitro matkapuhelinsäteilylle, havaittiin muutoksia useiden proteiinien fosforylaatiossa ja ilmentymisessä. Tällaisia proteiineja oli esimerkiksi lämpöokkiproteiini hsp27. Havaitut biokemialliset muutokset olivat kuitenkin vähäisiä ja palautuvia (vaikutus hävisi noin tunnin kuluttua altistuksen lopettamisesta).

Tutkimuksessa paljastui kaksi uutta ja mielenkiintoista seikkaa: 1) Solut reagoivat matkapuhelinsäteilyyn eli niissä syntyi reaktio ärsykkeeseen ja 2) havaittu vaikutus ei liity lämpötilaan (soluviljelyjen lämpötilassa ei tapahdu muutosta, ja muutos tapahtuu jo säteilyn voimakkuuden ollessa 2 SARia). Solut reagoivat kuitenkin useisiin erilaisiin ympäristöstä peräisin oleviin ja sisäsyntyisiin ärsykkeisiin, kuten lämpöön, pH-arvoon ja hormoneihin. Nykytiedon perusteella ei ole mahdollista edes päätellä, onko vaikutus haitallista vai ei.

Tutkimusryhmän tarkoituksena on tutkia jatkossa, voisiko havaituilla muutoksilla olla haitallisia vaikutuksia terveyteen. Tämän vuoksi tutkimusryhmä ehdottaa työhypoteesikseen, että mahdolliset vaikutukset kohdistuvat veri-aivoesteeseen, sillä verisuonisolut olivat jo aikaisemman tutkimuksen kohteena. Veri-aivoeste toimii suodattimena verenkierron ja aivojen välillä ja suojelee aivoja monilta eri aineilta, kuten esimerkiksi toksiineilta ja joiltakin proteiineilta. Kysymyksessä on kuitenkin ainoastaan tutkimushypoteesi, eikä mitään ole tähän mennessä vielä todistettu.

Terveyden suojelun osalta on syytä mainita, että myrkyllisyyttä, ekomyrkyllisyyttä ja ympäristöä käsittelevä tiedekomitea vahvisti marraskuussa 2001 annetussa viimeisimmässä lausunnossaan 12. heinäkuuta annetussa neuvoston suosituksessa annetut raja-arvot. Komissio toimii tiedekomitean lausunnon mukaisesti eikä aio toteuttaa mitään lisätoimenpiteitä. Komissio ja mainittu tiedekomitea ovat kuitenkin säännöllisesti yhteydessä toisiinsa ja seuraavat tilanteen kehittymistä.